Erediens - Sondag 14 Maart 2021 - 'N GEMEENTE IN AFRIKA VIR DIE HELE WÊRELD
Erediens - Sondag 14 Maart 2021
Die nag van betekenis
Die natuur kan mens darem verbaas. Wie van u onthou nog die bekende 50/50 reeks? In hierdie ou TV reeks was daar altyd gefokus op sake van die natuur. Dit was op Sondae aande om 19:30 (as ek reg onthou...) op SABC 2. Elke episode het afgesluit met die Veldfokus insetsel. Tydens hierdie 10 minute deel van die episode was daar gefokus op lesers se foto's of video's wat ingestuur was van rare verskynsels in die natuur. Daardie gebeurtenis of verskynsel was dan verduidelik deur die aanbieder. Elke seisoen was daar 'n prys gegee aan die kyker wat die uniekste foto of video kon instuur.
Dit was soms met blote toeval dat kykers 'n baie unieke situasie in die natuur kon vasvang, en so baie mense se lewens verryk. Dit was kykers wat soms die fokus op iets anders as die gewone oog geplaas het, wat die uniekste bydraes kon gee. Ek wil hê dat jy hierdie metafoor in gedagte moet hou tydens vandag se erediens, want dit gaan weer 'n draai maak.
Afkondigings: Jy kan dit hier aflaai:
Nou kan ons stil raak by God
Ons begin eredienste met hierdie woorde aan God: "Uit u, en deur u, en tot U, is alle dinge..." Wat beteken dit?
Aangesien ek so besig is met TV voorbeelde vanoggend gaan ek dit verduidelik aan die hand van 'n TV reeks wat tans op MNet wys. Die reeks se naam is The Block. In hierdie reeks, waarvan daar al 21 seisoene verfilm is in Australië, neem vyf spanne van twee teen mekaar deel om te sien wie die prys kan wen. Hulle kry 'n groot gebou om te herstel, en ook te verkoop op veiling. Elke week moet almal dieselfde kamer in hul onderskeie huise voltooi, soos byvoorbeeld die kombuis of sitkamer of wat ook al. Die een met die beste kamer wen elke week 'n prys.
Nou die afgelope week was werklik opwindend as jy iemand is wat ingestel is op menslike verhoudings soos ek en Chanelle is. Want een van die paartjies het weereens net-net verloor. Hulle het die beste kamer gehad, maar het verloor met 'n halfpunt omdat die span wat tweede sou kom 'n bonuspunt gewen het 'n paar weke gelede, en dit enige tyd kon speel. Hierdie paartjie wat net-net verloor het voel dat hulle eintlik gewen het. Om dit alles te kroon was die prys 20000 Australiese dollar.
Tydens 'n vergadering het hulle vir die res van die paartjies gesê dat hulle HUL 20000 Australiese dollar terug soek. HUL... HUL... asof dit hul geld was.
En dis ook presies wat hierdie teks vir ons sê. Alles wat jy dink joune is, dit is nie. Uit Hom, en deur Hom, en tot is alles. Alles wat jy het is eintlik syne, alles wat jy bereik is deur Sy genade, en alles gaan na Hom toe.
Ons gaan nou as toetredingslied lied 163 sing. Ons sing dit twee maal terwyl ons staan. Direk daarna kan u bly staan terwyl ons saam ons geloof bely in die sê van die Apostoliese Geloofsbelydenis.
Ek glo in God die Vader, die Almagtige, die Skepper van die hemel en die aarde. En in Jesus Christus, sy eniggebore Seun, ons Here; wat ontvang is van die Heilige Gees, gebore is uit die maagd Maria; wat gely het onder Pontius Pilatus, gekruisig is, gesterf het en begrawe is en ter helle neergedaal het; wat op die derde dag weer opgestaan het uit die dode; wat opgevaar het na die hemel en sit aan die regterhand van God, die almagtige Vader, van waar Hy sal kom om te oordeel die wat nog lewe en die wat reeds gesterf het. Ek glo in die Heilige Gees. Ek glo aan 'n heilige, algemene Christelike kerk, die gemeenskap van die heiliges; die vergewing van sondes; die opstanding van die vlees en 'n ewige lewe.
Aan die begin van hierdie erediens het ek verduidelik dat dit soms die kleinste dingetjies in die natuur is wat die belangrikste is. Dat daardie skynbaar onbelangrike gebeurtenisse so interessant kan wees, laat 'n mens soms wonder of jy korrek na die lewe kyk.
Ek het twee brille hier. Die een is 'n gewone bril, en die ander een is 'n sonbril. Albei is belangrik, maar op die regte plek. Die sonbril is nie bedoel vir 'n inkopie sentrum nie, tensy jy een of ander bekende is wat wil wegkruip. Die bril is bedoel vir lees, nie noodwendig vir kar bestuur nie, weereens tensy jou dokter dit voorskryf.
Die punt is dit. Verskillende brille het verskillende funksies, en wanneer dit vir die verkeerde rede gebruik word, bereik dit nie sy funksie nie.
Vandag se teksvers gaan daaroor. Jesus sien die manne raak wat Hy wil hê Sy dissipels moet wees, maar hulle doen iets wat soveel meer betekenis kan dra. Hulle vang vis. Ander was weer mense wat nie 'n goeie reputasie gehad het nie. Jesus sien iets anders raak in hulle. Iets wat pragtig is. Hy sien hulle potensiaal raak.
Om potensiaal raak te sien, moet jy die regte bril op hê.
Met watter bril kyk julle vandag na jul ouers, jul maats en ook na Jesus?
Kom ons lees nou twee tekste saam uit die Woord van God. Die eerste is Lukas 6:12-18.
12 In daardie tyd het Jesus uitgegaan na die berg toe om te bid en die hele nag deurgebring in gebed tot God. 13 Toe dit dag word, het Hy sy dissipels nader geroep en twaalf van hulle uitgekies, wat Hy ook apostels genoem het. 14 Hulle was Simon, wat Hy ook Petrus genoem het, en sy broer Andreas, Jakobus en Johannes, Filippus en Bartolomeus, 15 Matteus en Tomas, Jakobus seun van Alfeus, Simon die Seloot, Judas seun van Jakobus, 16 en Judas Iskariot wat die verraaier geword het.
17 Hy het saam met hulle van die berg afgekom en op 'n gelykte by 'n groot aantal volgelinge gaan staan. Van die hele Joodse land en Jerusalem en van die kusgebied van Tirus en Sidon af was daar 'n menigte mense 18 wat gekom het om na Hom te luister en van hulle siektes genees te word. Ook dié wat onder onrein geeste gely het, is gesond gemaak. 19 Al die mense het Hom probeer aanraak, omdat daar krag van Hom uitgegaan het en Hy almal gesond gemaak het.
Die stroompie so onbeduidend, sou word die magtige stroom van 'n geloofslewe in die wêreld vandag. In hierdie verband gaan kyk na Esegiël 47, waar die klein stroompie water in die berglandskappe begin en die hele tempel later vul. Dit alles wat God se teenwoordigheid beklemtoon. Sy teenwoordigheid wat orals rondom ons is. Ons sien ook dat in hierdie Lukas teks Jesus opgaan na die berg, en daarna weer afkom. Net soos in Esegiël 47 kom God se teenwoordigheid van bo af. Die keer kom God self in Sy Seun Jesus Christus.
Sy teenwoordigheid, is ook die sleutel tot die verstaan van hierdie teks. Sy teenwoordigheid wat die dissipels se lewens vul, kom van bo af en maak hul harte vol. Dit bemagtig en bekragtig hulle vir hul taak in die wêreld.
Soos reeds vroeër in die kinderoomblik genoem was die dissipels diegene wat ons nie sou raak sien nie. Diegene wat soos op 50/50 spesiale aandag moes kry om werklik die dieper betekenis van hul menswees te verstaan. Jesus kyk dus met 'n ander bril na ander.
Hoe kyk jy vandag na diegene rondom jou?
Vir hierdie dissipels word daardie nag op die berg die nag van groot betekenis. Daardie nag van groot betekenis, waartydens hulle Jesus se teenwoordigheid so kragtig beleef, is die nag van groot betekenis. Daardie nag van groot betekenis sluit die lewe van betekenis oop vir elkeen van hulle.
Het jy al daardie betekenis beleef?
Het jy al beleef dat jou lewe betekenis het?
Het jy dit al gesien in die mense rondom jou se oë?
Jou lewe is spesiaal, en het baie betekenis. Moenie dit vergeet nie.
So Jesus se teenwoordigheid vul hul lewens so dat hulle lewens betekenis kry.
Wat volg daarna? Wonderwerke.
Miskien sien ons nie die 50/50 wonderwerke rondom ons raak nie, omdat ons sukkel om die betekenis in ons eie lewens te vind.
Miskien dink jy jou lewe het nie betekenis nie. Miskien is dit vandag waaraan jy jou gedagtes wil laat vrug dra. Dis 'n probleem. Jy gaan aanhou val in die gat wat die Here nie wil hê jy in moet val nie. Selfbejammering. Jou lewe het betekenis. Jesus gee vir jou daardie betekenis. Moenie dit mis nie.
Ek gaan nou met jou drie maniere deel wat ons daardie betekenis soms mis, en hoe Jesus dit verander met Sy teenwoordigheid:
1. Fokus op klein dingetjies, eerder as groot gebeure. Wanneer jy 'n wedloop hardloop soos die Comrades, moenie fokus op die bulte nie, maar fokus op die klein konstante tree wat jy gee. Hou aan om daardie tree te gee. Moenie ophou beweeg nie. Ons beleef God se teenwoordigheid wanneer ons beweeg. Nou sal jy dalk dink dat Jesus juis ophou beweeg in hierdie teks. Hy gaan bid dan in die berge. Is dit nie ophou hardloop nie?
Nee, dit is nie. Dis bloot hardloop teen 'n ander pas en met 'n ander bewussyn. Dis om te hardloop met jou kyk na jou voete. Gebed is om te sien dat God se teenwoordigheid steeds in jou lewe is. Dit is om bewus te wees van die feit dat jy steeds beweeg. Soms kan jy net weet dat jy beweeg deur te sien dat jou voete beweeg.
2. Ander kere sien ons dat ons steeds betekenis het deurdat ons voel ons is deel van 'n groep. Dis wanneer ons voor ons kyk, en rondom ons kyk. Ons sien daardie groepsgevoel steeds onder die dissipels selfs na Jesus se sterwe. Hulle gaan vang saam vis. Hulle is steeds bymekaar. Hierdie keer selfs sterker as voorheen.
Ons vind betekenis deurdat ons ook na mekaar kyk, en sien waarmee God besig is in ander se lewens.
3. Die derde manier van betekenis vind, is in die opkyk. En dis gewoonlik net 'n paar oomblikke. Dis dan wanneer jy op jou moegste is. Jy wil net opkyk en vra dat die bult verby is. Daardie is die nag van betekenis, soos die dissipels dit op daardie berg beleef het die eerste keer saam met Jesus.
Het jy al so 'n nag van betekenis gehad.
Miskien is die lewe tans vir jou nag. Soek dan die Here Jesus, wat dit betekenis gee deur Sy teenwoordigheid in jou lewe in te blaas.